Julkisen vallan mielivaltaista tai suhteetonta puuttumista sekä luonnollisten henkilöiden että oikeushenkilöiden yksityisen toiminnan alaan koskevan suojan vaatimus on tunnustettu unionin oikeuden yleiseksi oikeusperiaatteeksi. Tämän yleisen oikeusperiaatteen noudattamiseksi tarkastusta koskevan päätöksen tarkoituksena on oltava tarvittavien asiakirjojen kerääminen sellaisten tosiseikkojen ja oikeudellisten seikkojen olemassaolon ja merkityksen tutkimiseksi, joista komissiolla on jo hallussaan tietoja, jotka muodostavat riittävän painavia aihetodisteita, joiden perusteella voidaan epäillä kilpailusääntöjen rikkomista.

Toisin sanoen se, että komission hallussa on riittävän painavia aihetodisteita, joiden perusteella voidaan epäillä kilpailusääntöjen rikkomista, on välttämätön edellytys sille, että komissio voi määrätä SEUT 101 ja SEUT 102 artiklassa vahvistettujen kilpailusääntöjen täytäntöönpanosta annetun asetuksen N:o 1/2003 20 artiklan 4 kohdan mukaisen tarkastuksen toteuttamisesta. Samoin kyseisen yleisen oikeusperiaatteen mukaisesti päätöksen, jossa määrätään tarkastuksesta, sanamuodon ei pidä mennä sen rikkomisen, jota tällaisten aihetodisteiden perusteella voidaan epäillä, alaa pidemmälle.

Tämän vuoksi on niin, että koska tarkastuspäätöksen perusteluissa rajataan komission toimihenkilöille annetun toimivallan ala, kyseinen yleinen oikeusperiaate on esteenä tarkastuspäätöksen muotoiluille, joilla laajennettaisiin tätä alaa yli sen, mikä johtuu riittävän painavista aihetodisteista, jotka komissiolla on hallussaan tällaisen päätöksen antamispäivänä.

Tässä yhteydessä sellaisten komission käytettävissä olleiden seikkojen riittävän painavuuden, joiden perusteella voidaan epäillä kilpailusääntöjen rikkomista ennen tarkastusta koskevan päätöksen tekemistä, tutkiminen ei ole ainoa keino, jonka perusteella unionin yleinen tuomioistuin voi vakuuttua siitä, että kyseinen päätös ei ole mielivaltainen. Päätösten perusteluja koskevan valvonnan kautta tuomioistuin voi nimittäin valvoa sen periaatteen noudattamista, joka koskee suojaa mielivaltaisia tai suhteettomia toimenpiteitä vastaan, koska näillä perusteluilla voidaan oikeuttaa asianomaisissa yrityksissä suunniteltu tarkastus.

Näin ollen tilanteessa, jossa unionin yleinen tuomioistuin katsoo, että olettamat, joiden paikkansapitävyyden komissio aikoo tutkia, ja seikat, joita tarkastuksen on tarkoitus koskea, on määritelty riittävän tarkasti komission päätöksessä, jolla määrätään tarkastuksesta, se voi todeta, ettei kyseinen päätös ole mielivaltainen, eikä komission käytettävissä päätöksen tekemisen hetkellä olleiden seikkojen sisältöä ole tarpeen tutkia konkreettisesti. Sen sijaan, kun pelkästään tarkastuspäätöksen perusteluiden perusteella ei voida olettaa, että sen antamispäivänä komissiolla oli tosiasiallisesti hallussaan riittävän painavia aihetodisteita, joiden perusteella voidaan epäillä kyseisessä päätöksessä kuvatun kaltaista rikkomista, unionin yleisen tuomioistuimen on tutkittava komission hallussa olevat aihetodisteet tai muut todisteet, joiden perusteella voidaan mahdollisesti vahvistaa tällaisten aihetodisteiden olemassaolo ja se, että ne ovat riittävän painavia.

(ks. 34–37, 41, 50, 51, 54–56 ja 65 kohta)